## Odluka Ustavnog suda Republike Hrvatske broj:U-IIIA-1508/2005 od 19. travnja 2007.

### NN 45/2007 (3.5.2007.), Odluka Ustavnog suda Republike Hrvatske broj:U-IIIA-1508/2005 od 19. travnja 2007.

# USTAVNI SUD REPUBLIKE HRVATSKE

**1553**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Emilija Rajić, Smiljko Sokol i Nevenka Šernhorst, članovi
vijeća odlučujući u postupku koji je ustavnom tužbom pokrenuo B. B. iz B., na
sjednici održanoj 19. travnja 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zaboku dužan je dovršiti postupak ovrhe u predmetu koji se
vodi pred tim sudom pod poslovnim brojem: Ovr-130/04 (Ovr-113/01 i Ovr-138/00) u
najkraćem mogućem roku, ali ne duljem od osam (8) mjeseci, računajući od prvoga
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe B. B. iz B., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.200,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst; u daljnjem tekstu: Ustavni zakon) podnio je 1. travnja 2005.
godine ustavnu tužbu radi duljine ovršnog postupka.

ČINJENICE VAŽNE ZA USTAVNOSUDSKI POSTUPAK

2. Dana 25. srpnja 2000. godine podnositelj ustavne tužbe podnio je Općinskom
sudu u Zaboku prijedlog radi ovrhe na pokretnim stvarima ovršenika, »Z. s.«
d.o.o., a na temelju rješenja o privremenoj mjeri broj: P-852/99 od 14. siječnja
2000.
Rješenje o ovrsi izdano je 30. kolovoza 2000. godine, te, ukinuto rješenjem
Županijskog suda u Zlataru, broj: Gž-154/01 od 14. veljače 2001. godine i
predmet je vraćen prvostupanjskom sudu na ponovno odlučivanje.
Predmet je povodom ukidnog rješenja prenesen na novi broj: Ovr-113/01.
Rješenjem o ovrsi broj: Ovr-113/01 od 19. srpnja 2002. godine određena je
predložena ovrha, a to je rješenje potvrđeno rješenjem Županijskog suda u
Zlataru, broj: Gž- 497/05 od 20. travnja 2005.
U međuvremenu je prijedlogom podnositelja i još 38 zaposlenika dana 14. srpnja
2003. godine pokrenut postupak ovrhe protiv istog ovršenika, na temelju presude
Općinskog suda u Zaboku, broj: P-366/02. Prijedlog je zaprimljen pod brojem: Ovr-226/03.
Rješenjem broj: Ovr-226/03 od 27. kolovoza 2003. godine sud je pozvao
ovrhovoditelje da isprave ovršni prijedlog.
Dana 24. rujna 2003. godine doneseno je rješenje o ovrsi broj: Ovr-226/03 koje
je rješenjem Županijskog suda u Zlataru, broj: Gž-156/04-2 od 11. veljače 2004.
godine, ukinuto i predmet je vraćen na ponovni postupak.
Nakon toga predmet dobiva novi broj: Ovr-130/04 u kojem predmetu je postupak u
tijeku, te koji je spojen s predmetom ovrhe broj: Ovr-113/01 (kasniji broj: Ovr-138/00).
U predmetu ovrhe broj: Ovr-134/04 zakazano je ročište za dan 30. travnja 2007.
godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak započeo je 25. srpnja 2000. godine prijedlogom za ovrhu
podnijetim od strane podnositelja ustavne tužbe Općinskom sudu u Zaboku.
Ustavna tužba podnijeta je 1. travnja 2005. godine, a do tog dana postupak ovrhe
nije dovršen pa Ustavni sud utvrđuje da je do dana podnošenja ustavne tužbe
postupak trajao ukupno četiri (4) godine, osam (8) mjeseci i sedam (7) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravnorelevantnom razdoblju,
postupak ovrhe provodio Općinski sud u Zaboku koji je u dva navrata donio u
predmetu ovrhe broj: Ovr-113/01 (ranije: Ovr-130/00) rješenje o ovrsi, međutim,
budući da je predmet priložen spisu Ovr-134/04 koji je još u tijeku, taj
postupak ovrhe još nije dovršen niti nakon gotovo pet godina do podnošenja
ustavne tužbe, odnosno gotovo 7 godina do donošenja ove odluke.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

Ocjena je Ustavnog suda da podnositelj nije pridonio duljini trajanja postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ne ukazuje da
se u konkretnom slučaju radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak ovrhe vodi u trajanju od gotovo 7 godina.
Imajući u vidu ukupno trajanje postupka Ustavni sud je utvrdio da je dugim
trajanjem ovršnog postupka podnositelju povrijeđeno ustavno pravo da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je u smislu odredbe članka 63. stavka 2. Ustavnog zakona odlučeno kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zaboku dužan je dostaviti Ustavnom sudu pisanu
obavijest o datumima donošenja i otpreme odluke najkasnije osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-1508/2005
Zagreb, 19. travnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 45/2007-1553
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)